President Lech Wałęsa tildelte i 1995 Pilecki posthumt kommandørkorset av Ordenen Polonia Restituta. I 2006 tildelte president Lech Kaczyński ham posthumt Den hvite ørns orden, som er Polens høyeste utmerkelse. Det er reist minnesmerke over Pilecki på gravlunden i Warszawa, og skoler og gater i landet bærer hans navn. I 2017 ble et monument over Pilecki avduket av borgermesteren i Warszawa. I tiårene etter kommunistiden ble Pilecki nasjonalhelt og et populærkulturelt fenomen med bøker, drama og dokumentarer, og det er satt opp mange minnesmerker.